Rune Lund (EL), 2007-05-25:
Det her er et rigtig godt forslag fra SF.
Vi har jo haft lejlighed til at diskutere det mange gange i Folketingssalen, også siden jeg er kommet i Folketinget for 2½ år siden.
SF har genfremsat det mange gange, men det har været lige relevant hver gang, for der er ingen tvivl om, at jo mere tid der går, desto mere vokser trafikken, og desto mere bliver det nødvendigt at se på, hvilke muligheder vi har for at styre trafikken, både for at der kan blive mere plads på vejene og simpelt hen fordi vi bliver nødt til at gøre meget mere for at kæmpe for miljøforbedringer og for at kæmpe imod de klimaforandringer, som er meget truende.
Det er jo ikke sådan, at det bare er småting, vi har med at gøre, når vi snakker klimaforandringer.
Jeg synes, der specielt er et tal, der er foruroligende og går igen, når man læser de rapporter, som FN’s klimapanel og andre er kommet med.
Det vil give en temperaturstigning på over 2 grader.
I det lange løb vil der faktisk være en mulighed – eller en risiko må man hellere kalde det – på mere end 50 pct. for, at temperaturstigningen vil overskride 5 grader.
Det vil sige, at det er meget alvorlige ting, vi har med at gøre, og at det er nu, vi skal handle, og vi skal handle med en hel palet af løsningsmuligheder.
Det her forslag om trafikbetalingssystemer er et af mange gode forslag, som vil kunne imødegå disse problemer.
Enhedslisten støtter det fuldstændig helhjertet.
Hver eneste gang SF vil genfremsætte det her forslag i Folketinget, vil Enhedslisten stemme for det, det er der ingen tvivl om.
Så ville det jo være enormt dejligt,
hvis vi også kunne få Socialdemokraterne og hr. Klaus Hækkerup med på vognen.
Det er godt, og det er rigtigt.
Det er i hvert fald et sted at starte, specielt set i lyset af at lastbiler også samfundsøkonomisk er en stor belastning, fordi de jo slider meget mere på vejene end almindelige personbiler, som nærmest svæver hen over vejen, mens en lastbil, hvis den ikke bærer overvægt, faktisk belaster vejen med, hvad der svarer til 20.000 almindelige personbiler.
Så både samfundsøkonomisk og ud fra helt almindelig rimelighed vil det være fornuftigt, at lastbilerne skal betale noget mere.
Også fordi der er mange lastbiler, som kører tomme rundt på vejene, og også fordi kapaciteten i lastbilerne kan udnyttes meget bedre, er det helt klart, at en roadpricing på lastbiler vil kunne føre til mange fornuftige ting.
Det, der bare er lidt ærgerligt, er, at hele diskussionen om roadpricing meget tit – og det bliver den desværre også lidt i Socialdemokraternes tilfælde –
bliver en forhindring for at gennemføre de ændringer, vi kan lave lige nu og her.
Som hr. Poul Henrik Hedeboe jo også siger, ved vi, hvordan bompenge fungerer.
Vi ved, det fungerer i Oslo, vi ved, det fungerer i London, vi kan faktisk indføre det lige nu og her.
Vi kan gøre det hurtigt, og det vil få en mærkbar effekt lige med det samme.
De erfaringer, vi har fra udlandet,
er jo, at det godt nok bliver dyrere at køre ind i byen, men at der bliver meget mere plads, så de bilister, som skal betale noget mere, faktisk er meget tilfredse, fordi de så betaler noget for at komme ind, men til gengæld kan finde en parkeringsplads, så de ikke behøver at cirkle rundt.
Og de mennesker, der bor i byen, slipper for en masse luftforurening.
Som jeg har sagt tidligere under mange debatter om dette forslag i Folketinget, er der ingen tvivl om, at det her kommer på et tidspunkt.
Det er simpelt hen helt umuligt at forestille sig, at man kan klare de stigende trafikmængder her i landet uden at indføre trafikbetalingssystemer.
Det er så sikkert som amen i kirken, at det her Folketing på et eller andet tidspunkt vil vedtage, at det vil være muligt at indføre trafikbetalingssystemer i Danmark.
Det bliver ikke i dag, men det bliver helt sikkert i fremtiden, for der er ingen vej udenom.